柴关岭
早发陈仓道，马蹄乱云雾。行行到柴关，云低雨倾注。邪径中槎牙，幽篁四森布。大石立当关，势如猛虎踞。世无飞将军，磨牙尔何怒。蛟龙喜昵近，气夺生忧惧。怪鸟时一啼，闻声不知处。黑江远澒洞，万瀑齐奔赴。颇闻紫柏山，仙灵所游寓。石髓傥一逢，白日生毛羽。谁使野鹤姿，氋氃堕笼笯。真宰不可问，更向苍茫去。
主题：战争
情感：恐惧